પર્યાવરણને લગતી પ્રવૃત્તિઓને લઈને તેમનો અનુભવ કેળવાતો ગયો અને દૃષ્ટિકોણ વિકસતો ગયો. આ સાથે તેમણે પોતાની આસપાસના લોકોમાં પર્યાવરણ વિશે જાગૃતિ લાવવા અને એને કેવી રીતે બચાવી શકાય એ શીખવવાનું શરૂ કર્યું. પોતે જે સ્કૂલમાં ભણ્યા હતા અને તેમનાં બાળકો અત્યારે જે સ્કૂલમાં ભણે છે એ મલાડ (વેસ્ટ)માં ચિંચોલી ફાટક પાસે આવેલી સ્કૉલર્સ ઍકૅડેમી સ્કૂલનાં બાળકોમાં પર્યાવરણની જાગૃતિ લાવવા માટે મોટિવેશનલ કેટલાક કાર્યક્રમો કરવા લાગ્યા જેમાં તેમણે શીખવ્યું કે પર્યાવરણ શું છે, એને કેવી રીતે જાળવી શકાય, તમારે તમારી લાઇફ-સ્ટાઇલ કેવી રાખવી જોઈએ, કુદરત સાથે સંબંધ કેળવો તો સ્ટ્રેસ ઓછું થાય, ગુનાહિત પ્રવૃત્તિ ઘટે, મન સારી પ્રવૃત્તિ તરફ વળે. સ્કૂલ ઉપરાંત પોતાની આસપાસની સોસાયટીઓમાં પણ તેમણે આવા પ્રોગ્રામ કરવાનું શરૂ કર્યું. ચારેક વર્ષ આવા પ્રોગ્રામ કરી લીધા પછી ૨૦૦૭માં વસુંધરા ગ્રીન ક્લબ નામની એક સ્વયંસેવી સંસ્થા તેમણે શરૂ કરી. પર્યાવરણના ક્ષેત્રમાં તેમને વધુ કામ કરવું હતું ઉપરાંત પોતાના કામને વધુ ઑથેન્ટિક બનાવવા માટે તેમણે આ સંસ્થા બનાવી છે. પૉકેટ-મનીના માત્ર ૫૦૦ રૂપિયાથી શરૂ કરેલી આ સંસ્થા આજે પણ કામ કરી રહી છે.